其四
作者：陳元光
朝代：唐

paragraphs: 戍樓西北望皇家，夏永南征嶺海賒。
殿閣涼生梅浦雨，葵柳紅映錦江霞。
侮凌烽火心如水，變幻風雲眼未花。
犀照湖花消魍{鬼象}，龍呈劍氣射虛邪。
赤鳥黑馬流紅汗，綠柳金鶯冒翠華。
淬礪戈矛尋石上，沉浮瓜李戲江涯。
蕙蘭紉佩生香滿，荷芰縫衫御暑嘉。
較斧開林驅虎豹，施罟截港捕魚蝦。
火田畬種無耕犢，陰隙戎潛起宿鴉。
夜析重門防暴客，三更三點尚排衙。